Prijedlog Zakona o provedbi Uredbe (EU) 2022/2065 Europskog parlamenta i Vijeća od 19. listopada 2022. o jedinstvenom tržištu digitalnih usluga i izmjeni Direktive 2000/31/EZ (Akt o digitalnim uslugama)

## I. OPĆE ODREDBE

Predmet zakona

Članak 1.

1. Ovim Zakonom osigurava se provedba Uredbe (EU) 2022/2065 Europskog parlamenta i Vijeća od 19. listopada 2022. o jedinstvenom tržištu digitalnih usluga i izmjeni Direktive 2000/31/EZ (Akt o digitalnim uslugama) (SL L 277, 27.10.2022.); u daljnjem tekstu Uredba (EU) 2022/2065.
2. Ovim Zakonom imenuju se nacionalna nadležna tijela, određuju prava, obveze i zadaće nacionalnih nadležnih tijela za provedbu Uredbe (EU) 2022/2065, sankcije za prekršajna postupanja, protivno odredbama Uredbe (EU) 2022/2065 te stupanje na snagu Zakona.

Definicije pojmova

Članak 2.

Pojmovi u smislu ovoga Zakona imaju jednako značenje kao pojmovi određeni Uredbom (EU) 2022/2065.

Rodni pojmovi

Članak 3.

Riječi i pojmovni sklopovi koji imaju rodno značenje bez obzira na to jesu li u ovom Zakonu korišteni u muškom ili ženskom rodu odnose se na jednak način.

## II. NACIONALNA NADLEŽNA TIJELA I OVLASTI NACIONALNIH NADLEŽNIH TIJELA

Koordinator za digitalne usluge

Članak 4.

1. Nadležno tijelo koje ima ulogu Koordinatora za digitalne usluge na temelju članka 49. Uredbe (EU) 2022/2065 je Hrvatska regulatorna agencija za mrežne djelatnosti.
2. Koordinator za digitalne usluge iz stavka 1. ovoga članka obavlja sljedeće zadaće:
	1. Koordinira rad svih tijela nadležnih za provedbu te predstavlja kontaktnu točku za suradnju s Koordinatorima digitalnih usluga u drugim državama članicama na temelju čl. 49. stavka 2. Uredbe (EU) 2022/2065
	2. Provodi ovlasti na temelju čl. 51. i 53. Uredbe (EU) 2022/2065
	3. Sastavlja godišnje izvješće iz čl. 55. Uredbe (EU) 2022/2065
	4. Prekogranično surađuje sa drugim Koordinatorima za digitalne usluge u ostalim državama članicama na temelju čl. 58. Uredbe (EU) 2022/2065
	5. Sudjeluje u zajedničkim istragama s drugim Koordinatorima za digitalne usluge u ostalim državama članicama na temelju čl. 60. Uredbe (EU) 2022/2065
	6. Kao član s pravom glasa sudjeluje u radu Europskog odbora za digitalne usluge na temelju čl. 62. i 63. Uredbe (EU) 2022/2065
	7. Izvršava ovlasti u vezi s izvansudskim rješavanjem sporova iz članka 21. Uredbe (EU) 2022/2065
	8. Izvršava ovlasti u vezi dodjeljivanja statusa pouzdanih prijavitelja iz članka 22. Uredbe (EU) 2022/2065.

Certificiranje tijela za izvansudsko rješavanje sporova i status pouzdanih prijavitelja

Članak 5.

1. U postupku certificiranja tijela za izvansudsko rješavanje sporova u određenom području nezakonitog sadržaja ili opozivanja tog certifikata, temeljem članka 21. Uredbe (EU) 2022/2065 te u postupku dodjeljivanja, suspendiranja ili opozivanja statusa pouzdanog prijavitelja za određenu vrstu nezakonitog sadržaja temeljem članka 22. Uredbe (EU) 2022/2065, Koordinator za digitalne usluge zatražit će mišljenje tijela iz članka 6. ovog Zakona nadležnog za tu vrstu nezakonitog sadržaja.
2. Postupci iz prethodnog stavka ovog članka pobliže se propisuju pravilnikom koji donosi Koordinator za digitalne usluge.

Tijela nadležna za izdavanje naloga za djelovanje protiv nezakonitog sadržaja i naloga za davanje informacija

Članak 6.

1. Tijela nadležna za izdavanje naloga za djelovanje protiv nezakonitog sadržaja iz članka 9. i naloga za davanje informacija iz članka 10. Uredbe (EU) 2022/2065 su:
	1. državno odvjetništvo i Ministarstvo unutarnjih poslova za nezakoniti sadržaj koji predstavlja kazneno djelo i prekršaj
	2. Agencija za zaštitu osobnih podataka za nezakoniti sadržaj koji predstavlja povredu propisa kojima je uređena zaštita osobnih podataka
	3. Carinska uprava Ministarstva financija za nezakoniti sadržaj koji predstavlja povredu prava intelektualnog vlasništva
	4. Državni inspektorat za nezakoniti sadržaj koji predstavlja povredu propisa iz djelokruga inspekcija Državnog inspektorata u skladu sa ovlastima određenim posebnim propisima
	5. Ministarstvo zdravstva za nezakonit sadržaj koji predstavlja povredu iz područja zdravstva, lijekova i medicinskih proizvoda i biomedicine, u skladu s ovlastima određenim posebnim zakonom
	6. ostala tijela nadležna za nezakoniti sadržaj koji predstavlja povredu posebnih propisa, u skladu s ovlastima određenim posebnim zakonom.
2. Tijela iz stavka 1. ovog članka, odnosno ovlaštene službene osobe, izdaju nalog za djelovanje protiv nezakonitog sadržaja i nalog za davanje informacija po službenoj dužnosti.
3. Nalog za djelovanje protiv nezakonitog sadržaja mora sadržavati sve elemente iz članka 9. Uredbe (EU) 2022/2065 i izriče se na hrvatskom jeziku uz prevođenje elemenata iz članka 9. stavka 2. točka a) i b) na jeziku koji je odredio pružatelj usluge posredovanja ili jeziku koji je bilateralno dogovoren.
4. Nalog za davanje informacija mora sadržavati sve elemente iz članka 10. Uredbe (EU) 2022/2065 i izriče se na hrvatskom jeziku uz prevođenje elemenata iz članka 10. stavka 2. točaka a) i b) na jeziku koji je odredio pružatelj usluge posredovanja ili jeziku koji je bilateralno naveden.

1. Protiv naloga iz ovog članka dopušten je prigovor u skladu s člancima 11. i 12. ovog Zakona.
2. Nalog iz stavka 2. ovog Zakona smatra se dostavljenim pružatelju usluge posredovanja u trenutku koji je zabilježen na poslužitelju za slanje poruka..
3. Podnošenje naloga u skladu s ovim člankom ne dovodi u pitanje provedbu upravnih i /ili prekršajnih postupaka uređenih posebnim zakonima koji se odnose na nezakoniti sadržaj.

Tijelo nadležno za provedbu članka 27. i 28. Uredbe (EU) 2022/2065

Članak 7.

Tijelo nadležno za provedbu članaka 27. i 28. Uredbe (EU) 2022/2065 je Agencija za zaštitu osobnih podataka.

Tijelo nadležno za provedbu članaka 25., 26., 30. do 32. Uredbe (EU) 2022/2065

Članak 8.

Tijela nadležna za provedbu članaka 25., 26. i 30. do 32. Uredbe (EU) 2022/2065 su tijela državne uprave iz članka 6. ovog Zakona svako u svom djelokrugu u skladu s ovlastima određenim posebnim zakonom.

Praćenje provedbe i izvještavanje

Članak 9.

1. Nacionalna nadležna tijela obvezna su dostavljati svoja izvješća o provedenim aktivnostima Koordinatoru za digitalne usluge, uključivo broj i predmet naloga za djelovanje protiv nezakonitog sadržaja i naloga za davanje informacija te učinke tih naloga, sukladno članku 55. Uredbe (EU) 2022/2065, najkasnije do 1. veljače tekuće kalendarske godine za prethodnu godinu.
2. Radi ispunjavanja zahtjeva suradnje s drugim Koordinatorima za digitalne usluge, Europskom komisijom i Odborom, Koordinator za digitalne usluge može zatražiti izvješće iz stavka 1., neovisno o roku iz stavka 1. ovog članka.
3. Koordinator za digitalne usluge osigurava dostavu objedinjenih godišnjih izvješća Europskoj komisiji i Odboru do 1. ožujka tekuće kalendarske godine za prethodnu godinu.
4. Tijela za izvansudsko rješavanje sporova certificirana na temelju članka 21. Uredbe (EU) 2022/2065 te pouzdani prijavitelji iz članka 22. Uredbe (EU) 2022/2065 obvezni su Koordinatoru za digitalne usluge do 1. veljače tekuće kalendarske godine dostavljati izvješće iz članka 21. stavka 4., odnosno članka 22. stavka 3. Uredbe (EU) 2022/2065.

Sredstva za rad Koordinatora za digitalne usluge

Članak 10.

Sredstva za rad Koordinatora za digitalne usluge osiguravaju se iz sredstava državnog proračuna.

PRAVNI LIJEKOVI

Dopustivost i podnošenje prigovora

Članak 11.

1. Pružatelj usluga posredovanja i primatelj usluge mogu podnijeti prigovor protiv:
	1. naloga nadležnog tijela za djelovanje protiv nezakonitog sadržaja koji je izdan na temelju članka 9. Uredbe (EU) 2022/2065
	2. naloga za davanje informacija koji je izdan na temelju članka 10. Uredbe (EU) 2022/2065.
2. Prigovor iz ovoga članka ne odgađa izvršenje naloga.

Rok za podnošenje prigovora

Članak 12.

Prigovor iz članka 11. stavka 1. ovoga Zakona podnosi se Općinskom prekršajnom sudu u Zagrebu, putem nadležnog tijela koje je izdalo nalog u roku od osam dana od dana primitka naloga izdanog na temelju članka 9. ili članka 10. Uredbe (EU) 2022/2065, a u skladu s člankom 6. ovog Zakona.

Odlučivanje o prigovoru

Članak 13.

1. O prigovoru iz članka 11. ovoga Zakona odlučuje Općinski prekršajni sud u Zagrebu, prema odredbama zakona kojim se uređuje prekršajni postupak.
2. Nepravodoban i nedopušten prigovor te prigovor koji je podnijela neovlaštena osoba Općinski prekršajni sud u Zagrebu odbacit će rješenjem.
3. O osnovanosti naloga za djelovanje protiv nezakonitog sadržaja ili naloga za davanje informacija Općinski prekršajni sud u Zagrebu odlučuje rješenjem.
4. Protiv rješenja Općinskog prekršajnog suda u Zagrebu ovlaštene osobe mogu podnijeti žalbu u roku od osam dana od dana dostave prijepisa rješenja.
5. O izjavljenoj žalbi iz stavka 4. ovoga članka rješenjem odlučuje Visoki prekršajni sud Republike Hrvatske.
6. U predmetima povodom prigovora postupa se žurno.

Pokretanje upravnog spora

Članak 14.

1. Protiv odluka Koordinatora za digitalne usluge iz članka 21., članka 22. i članka 51. stavaka 1. do 3. Uredbe (EU) 2022/2065 može se pokrenuti upravni spor.
2. Tužba se podnosi Upravnom sudu u Zagrebu.
3. Protiv rješenja Koordinatora za digitalne usluge kojim se odlučuje o pritužbama podnesenim na temelju članka 53. Uredbe (EU) 2022/2065, može se pokrenuti upravni spor pred mjesno nadležnim upravnim sudom.

Suradnja nadležnih tijela

Članak 15.

U obavljanju poslova vezanih uz provedbu Uredbe (EU) 2022/2065, nadležna tijela iz članka 6. ovoga Zakona dužna su surađivati međusobno, a po potrebi i s ostalim javnopravnim tijelima te osigurati zaštitu podataka i čuvanje poslovne tajne, u skladu s propisima kojima se uređuju ova područja.

Pružanje pravne i stručne pomoći

Članak 16.

1. U obavljanju ovlasti iz Uredbe (EU) 2022/2065 Koordinator za digitalne usluge može zatražiti pravnu i stručnu pomoć od nadležnih tijela iz članka 6. ovoga Zakona.
2. Nakon zaprimanja zahtjeva iz stavka 1. ovoga članka nadležno tijelo dužno je u roku naznačenom u zahtjevu pružiti traženu pravnu i stručnu pomoć.

Provedbene ovlasti nadležnih tijela

Članak 17.

Nadležna tijela provode inspekcijski nadzor u skladu s odredbama ovoga Zakona, Uredbe (EU) 2022/2065 i posebnim zakonima kojima se uređuju ovlasti nadležnih tijela.

III. PREKRŠAJNE ODREDBE

Prekršaji

Članak 18.

(1) Novčanom kaznom u iznosu od 6.630,00 do 66.360,00 eura kaznit će se za prekršaj pravna osoba - pružatelj usluga posredovanja koja:

* 1. Ne djeluje bez odgode po primitku naloga za djelovanje protiv određenog nezakonitog sadržaja ili određenih nezakonitih sadržaja sukladno članku 9. Uredbe (EU) 2022/2065
	2. Ne djeluje bez odgode po primitku naloga za davanje informacija sukladno članku 10. stavku 1. Uredbe (EU) 2022/2065
	3. Nije bez odgode obavijestilo nadležno tijelo koje je izdalo nalog iz članka 9. ili članka 10. Uredbe (EU) 2022/2065 o provedbi i trenutku kada je nalog proveden, sukladno članku 9. stavak 1., odnosno članku 10. stavak 1. Uredbe (EU) 2022/2065
	4. Ne ispunjava obveze u pogledu informiranja primatelja usluge sukladno članku 9. stavak 5. Uredbe (EU) 2022/2065
	5. Nakon primitka naloga za davanje određenih informacija o određenom pojedinačnom primatelju usluge ili određenim pojedinačnim primateljima usluge ne ispunjava obveze iz članka 10. Uredbe (EU) 2022/2065
	6. Ne odredi kontaktnu točku za tijela država članica, Komisiju i Odbor sukladno članku 11. stavku 1. Uredbe (EU) 2022/2065
	7. Ne odredi kontaktnu točku za primatelje usluga sukladno članku 12. stavku 1. Uredbe (EU) 2022/2065
	8. Ne imenuje pravnog zastupnika, sukladno članku 13. Uredbe (EU) 2022/2065
	9. Ne ispunjava obveze u odnosu na definiranje uvjeta poslovanja sukladno članku 14. Uredbe (EU) 2022/2065
	10. Ne ispunjava obveze izvješćivanja radi transparentnosti iz članka 15. Uredbe (EU) 2022/2065
	11. Ne ispunjava obveze uspostave mehanizama obavješćivanja i djelovanja sukladno članku 16. Uredbe (EU) 2022/2065
	12. Ne ispunjava obveze pružanja obrazloženja ograničenja sukladno članku 17. Uredbe (EU) 2022/2065
	13. Ne ispunjava obveze prijavljivanja sumnji na kazneno ili kaznena djela sukladno članku 18. Uredbe (EU) 2022/2065
	14. Ne dostavi obavijest o pružanju usluga iz članka 23. ovog Zakona.
1. Novčanom kaznom u iznosu od 1.320,00 do 6.630,00 eura kaznit će se za prekršaj iz stavka 1. ovoga članka i odgovorna osoba u pravnoj osobi.
2. Novčanom kaznom u iznosu od 1.320,00 do 6.630,00 eura kaznit će se za prekršaj iz stavka 1. ovog članka i fizička osoba - obrtnik.
3. Za prekršaje iz ovoga članka ovlašteni tužitelj je Hrvatska regulatorna agencija za mrežne djelatnosti.

Članak 19.

1. Novčanom kaznom u iznosu od 6.630,00 do 66.360,00 eura kaznit će se za prekršaj pravna osoba - pružatelj internetskih platformi koja:
	1. Ne uspostavi interni sustav za rješavanje pritužbi sukladno članku 20. Uredbe (EU) 2022/2065
	2. Ne provodi mjere protiv zloupotrebe ili zaštite od zloupotrebe sukladno članku 23. Uredbe (EU) 2022/2065
	3. Ne ispunjava obveze u pogledu izvješćivanja radi transparentnosti za pružatelje usluga internetskih platformi, sukladno članku 24. Uredbe (EU) 2022/2065
	4. Ne ispunjava obveze u pogledu dizajna ili organizacije internetskih sučelja sukladno članku 25. Uredbe (EU) 2022/2065
	5. Ne ispunjava obveze u pogledu oglašavanja na internetskim platformama sukladno članku 26. Uredbe (EU) 2022/2065
	6. Ne ispunjava obveze u pogledu transparentnosti sustava za preporučivanje sukladno članku 27. Uredbe (EU) 2022/2065
	7. Ne ispunjava obveze u pogledu zaštite maloljetnika na internetu sukladno članka 28. Uredbe (EU) 2022/2065.
2. Novčanom kaznom u iznosu od 1.320,00 do 6.630,00 eura kaznit će se za prekršaj iz stavka 1. ovoga članka i odgovorna osoba u pravnoj osobi.
3. Za prekršaje iz stavka 1., točke 1. do 3. ovoga članka Zakona ovlašteni tužitelj je Hrvatska regulatorna agencija za mrežne djelatnosti.
4. Za prekršaje iz stavka 1. točke 4. i 5. ovog članka ovlašteni tužitelji su nadležna tijela iz članka 6. ovog Zakona u skladu s ovlastima određenim posebnim propisima.
5. Za prekršaje iz stavka 1. točke 6. i 7. ovog članka ovlašteni tužitelj je Agencija za zaštitu osobnih podataka.

Članak 20.

1. Novčanom kaznom u iznosu od 6.630,00 do 66.360,00 eura kaznit će se za prekršaj pravna osoba - pružatelj internetskih platformi kojima se potrošačima omogućuje sklapanje ugovora na daljinu s trgovcima koja:
	1. Ne ispunjava obveze u pogledu sljedivosti trgovaca sukladno članku 30. Uredbe (EU) 2022/2065
	2. Ne pohranjuje informacije o trgovcu sukladno članku 30. stavak 5. Uredbe (EU) 2022/2065
	3. Ne ispunjava obveze u pogledu dizajniranja internetskog sučelja sukladno članku 31. Uredbe (EU) 2022/2065
	4. Ne obavijesti potrošače o nezakonitom proizvodu ili usluzi sukladno članku 32. Uredbe (EU) 2022/2065.

(2) Novčanom kaznom u iznosu od 1.320,00 do 6.630,00 eura kaznit će se za prekršaj iz stavka

 1. ovoga članka i odgovorna osoba u pravnoj osobi.

(3) Za prekršaje iz ovoga članka ovlašteni tužitelji su nadležna tijela iz članka 6. stavka 1. ovoga

 Zakona u skladu sa ovlastima određenim posebnim propisima.

Članak 21.

1. Novčanom kaznom u iznosu od 6.630,00 do 66.360,00 eura kaznit će se za prekršaj pravna osoba koja u statusu pouzdanog prijavitelja ili certificiranog tijela za izvansudsko rješavanje sporova ne dostavi Koordinatoru za digitalne usluge izvješća iz članka 9. ovog Zakona.
2. Novčanom kaznom u iznosu od 1.320,00 do 6.630,00 eura kaznit će se za prekršaj iz stavka 1. ovoga članka i odgovorna osoba u pravnoj osobi.
3. Za prekršaje iz ovoga članka ovlašteni tužitelj je Hrvatska regulatorna agencija za mrežne djelatnosti

IV. PRIJELAZNE I ZAVRŠNE ODREDBE

Izmjena Zakona o elektroničkoj trgovini

Članak 22.

1. Članci 16. *Opća odredba*, 17. *Privremena pohrana (caching)*, 18. *Pohrana (hosting)* i 19. *Linkovi* Zakona o elektroničkoj trgovini (Narodne novine, br: 173/03, 67/08, 36/09, 130/11, 30/14, 32/19), brišu se.
2. Upućivanje na članke 16., 17. i 18. Zakona o elektroničkoj trgovini, smatraju se upućivanjem na članke 4. *Samo prijenos podataka*, 5. *Privremeni smještaj informacija*, 6. *Smještaj informacija na poslužitelju* i 8. *Nepostojanje opće obveze praćenja ili obveze aktivnog utvrđivanja činjenica* Uredbe (EU) 2022/2065.

Obavijest o pružanju usluga

Članak 23.

1. Koordinator za digitalne usluge objavit će informaciju o načinu podnošenja obavijesti o pružanju usluga posredovanja u roku od jednog mjeseca od datuma stupanja na snagu ovog Zakona.
2. Pružatelji usluga posredovanja koji imaju poslovni nastan u Republici Hrvatskoj obvezni su u roku od tri mjeseca od objave informacije iz stavka 1. ovog članka dostaviti obavijest o pružanju usluge posredovanja.
3. Obavijest iz stavka 2. ovog članka nije uvjet za pružanje usluga.

Rok za donošenje pravilnika za certificiranje tijela za izvansudsko rješavanje sporova i status pouzdanih prijavitelja

Članak 24.

1. Koordinator za digitalne usluge u skladu s odredbama članka 5. stavka 2. ovog Zakona donosi pravilnik o postupku certificiranja tijela za izvansudsko rješavanje sporova te pravilnik o postupcima za status pouzdanog prijavitelja u roku od tri mjeseca od trenutka stupanja na snagu ovog zakona.
2. Pravilnik iz stavka 1. ovog članka donosi Vijeće Hrvatske regulatorne agencije za mrežne djelatnosti.

Stupanje na snagu

Članak 25.

Ovaj Zakon stupa na snagu osmoga dana od dana objave u „Narodnim novinama“.

KLASA:

URBROJ:

# **OBRAZLOŽENJE**

**Uz članak 1.**

Ovim se člankom propisuje predmet Zakona, a to je osiguravanje provedbe Uredbe (EU) 2022/2065 Europskog parlamenta i Vijeća od 19. listopada 2022. o jedinstvenom tržištu digitalnih usluga i izmjeni Direktive 2000/31/EZ (Akt o digitalnim uslugama) u pravni poredak Republike Hrvatske. Također, cilj je zakona odrediti nadležna tijela za pojedine zadaće koje propisuje Uredba, djelokrug i način njihova rada. Ovim se propisom uređuju pojedinosti koje su instrumentom sekundarnog zakonodavstva Unije ostavljene u nadležnosti država članica te se imenuju nacionalna nadležna tijela koja pojedine zadaće iz Uredbe obavljaju sukladno svojim posebnim propisima.

**Uz članak 2.**

Ovim se člankom propisuje da pojmovi u ovome Zakonu imaju jednako značenje kao i pojmovi korišteni u Uredbi (EU) 2022/2065, a navedeni su u članku 2. Uredbe (EU) 2022/2065.

**Uz članak 3.**

Ovim se člankom propisuje kako se rodni pojmovi (riječi i pojmovni sklopovi) koji se koriste u tekstu Zakona na jednak način odnose na muški i ženski rod, neovisno o tome jesu li u tekstu Zakona navedeni u muškom ili ženskom rodu.

**Uz članak 4.**

Ovim se člankom određuje i imenuje Koordinator za digitalne usluge na temelju članka 49. Uredbe (EU) 2022/2065. Nadalje ovim se člankom propisuju zadaće i aktivnosti Koordinatora za digitalne usluge propisane člancima 50. i 51. Uredbe (EU) 2022/2065.

**Uz članak 5.**

Ovim se člankom propisuje certificiranje tijela za izvansudsko rješavanje sporova i statusa pouzdanih prijavitelja koje provodi Koordinator za digitalne usluge u skladu s odredbama članaka 21. i 22. Uredbe (EU) 2022/2065.

**Uz članak 6.**

Ovim se člankom propisuju tijela nadležna za izdavanje naloga za djelovanje protiv nezakonitog sadržaja i naloga za davanje informacija sukladno člancima 9. i 10. Uredbe (EU) 2022/2065. Nadalje, propisuju se zadaće i poslovi koje obavljaju tijela nadležna za izdavanje naloga u skladu s posebnim propisima.

**Uz članak 7.**

Ovim se člankom propisuje nadležnost Agencije za zaštitu osobnih podataka sukladno člancima 27. i 28. Uredbe (EU) 2022/2065.

**Uz članak 8.**

Ovim se člankom propisuje nadležnost tijela iz članka 6. ovog zakona za provedbu članaka 25., 26. i 30. do 32. Uredbe (EU) 2022/2065.

**Uz članak 9.**

Ovim se člankom propisuje osiguravanje praćenja provedbe i izvještavanje u smislu članka 55. Uredbe (EU) 2022/2065.

**Uz članak 10.**

Ovim su člankom propisuje osiguravanje sredstava za rad Koordinatora za digitalne usluge.

**Uz članak 11.**

Ovim se člankom propisuje dopustivost i podnošenje prigovora pružatelja usluga posredovanja i primatelja usluga sukladno člancima 9. i 10. Uredbe (EU) 2022/2065. Također, ovim člankom propisuje se da prigovor nema odgodni učinak, odnosno da će se nalog, na koji je uložen prigovor, izvršiti.

**Uz članak 12.**

Ovim se člankom propisuju rokovi za podnošenje prigovora kao pravnog lijeka protiv naloga i odluka nadležnih tijela u slučajevima propisanim ovim Zakonom.

**Uz članak 13.**

Ovim se člankom propisuje Općinski prekršajni sud u Zagrebu kao nadležan prvostupanjski sud za odlučivanje o prigovoru, kao i pravila po kojima će se provesti postupak pred sudom. Istim se člankom propisuje nadležnost Visokog prekršajnog suda Republike Hrvatske kao nadležnog suda drugog stupnja za odlučivanje o žalbi protiv odluke prvostupanjskog suda. Konačno, s obzirom na rokove u kojima Uredba (EU) 2022/2065 zahtijeva postupanje pružatelja usluga sadržaja na poslužitelju ovim se člankom propisuje žurnost postupanja u postupku pred sudom.

**Uz članak 14.**

Ovim se člankom propisuje mogućnost ovlaštenika na podnošenje tužbe kojom se pokreće upravni spor, kao pravnog lijeka protiv naloga i odluka nadležnih tijela u slučajevima propisanim ovim Zakonom. Također, ovim se člankom propisuju i zakonske osnove zbog kojih se može podnijeti tužba, kao i nadležnost Visokog upravnog suda Republike Hrvatske za odlučivanje u upravnom sporu, a sukladno Zakonu o upravnim sporovima kao općem propisu.

**Uz članak 15.**

Ovim se člankom propisuje suradnja nadležnih i ostalih javnopravnih tijela vezano za provedbu odredbi Uredbe (EU) 2022/2065.

**Uz članak 16.**

Ovim se člankom propisuje obveze pružanja pravne i stručne pomoći Koordinatoru za digitalne usluge od strane nadležnih tijela iz članka 6. Zakona. Također, propisano je da nadležna i ostala javnopravna tijela pravnu i stručnu pomoć moraju pružiti u skladu s rokom navedenim u zahtjevu.

**Uz članak 17.**

Ovim se člankom propisuju nadzor provedbe nadležnih tijela.

**Uz članak 18.**

Ovim se člankom propisuje zakonski minimum i maksimum za pojedine povrede Uredbe (EU) 2022/2065 od strane pružatelja usluga posredovanja, sukladno člancima 9. do 18. (EU) 2022/2065, za koje je ovlašteni tužitelj Hrvatska regulatorna agencija za mrežne djelatnosti.

**Uz članak 19.**

Ovim se člankom propisuje zakonski minimum i maksimum za pojedine povrede Uredbe (EU) 2022/2065 od strane pružatelja internetskih platformi, sukladno člancima 20. do 28. (EU) 2022/2065, za koje su ovlašteni tužitelji Hrvatska regulatorna agencija za mrežne djelatnosti, Agencija za zaštitu osobnih podataka te nadležna tijela iz članka 6. ovog Zakona u skladu sa ovlastima određenim posebnim propisima.

**Uz članak 20.**

Ovim se člankom propisuje zakonski minimum i maksimum za pojedine povrede Uredbe (EU) 2022/2065 od strane pružatelje internetskih platformi kojima se potrošačima omogućuje sklapanje ugovora na daljinu s trgovcima sukladno člancima 30., 31. i 32. Uredbe (EU) 2022/2065, za koje su ovlašteni tužitelji nadležna tijela iz članka 6. stavka 1. ovoga Zakona u skladu sa ovlastima određenim posebnim propisima.

**Uz članak 21.**

Ovim se člankom propisuje zakonski minimum i maksimum za povredu odredbi iz članka 9. ovog Zakona za pravnu osobu u statusu pouzdanog prijavitelja ili certificiranog tijela za izvansudsko rješavanje sporova te odgovornu osobu u pravnoj osobi, za koje je ovlašteni tužitelj Hrvatska regulatorna agencija za mrežne djelatnosti.

**Uz članak 22.**

Direktiva o elektroničkoj trgovini (Direktiva 2000/31/EZ Europskog parlamenta i Vijeća od 8. lipnja 2000. o određenim pravnim aspektima usluga informacijskog društva na unutarnjem tržištu, posebno elektroničke trgovine (SL L 178, 17.7.2000., str. 1.) prenesena je u zakonodavni okvir Republike Hrvatske Zakonom o elektroničkoj trgovini (NN 173/03, 67/08, 36/09, 130/11, 30/14, 32/19). Ovim člankom predlaže se ukidanje onih mjera kojima se prenose sada izbrisane odredbe Direktive o e-trgovini. Budući da nove odredbe Uredbe (EU) 2022/2065 koje uređuju odgovornost za samo prijenos (članak 4.), privremeni smještaj (članak 5.) i usluge smještaja na poslužitelju (članak 6.) imaju izravan učinak, postojeće nacionalne mjere za prijenos više nisu potrebne.

Članci 4. i 5. Uredbe (EU) 2022/2065 koji se odnose na izuzeće od odgovornosti za usluge samo prijenosa i privremene pohrane točno ponavljaju sada izbrisane odredbe članaka 12. i 13. Direktive o e-trgovini, a time i odredbe članaka 16. i 17. Zakona o elektroničkoj trgovini. Glavna je promjena članak 6. Uredbe (EU) 2022/2065 koji se odnosi na usluge privremenog smještaja na poslužitelju, koji zamjenjuje članak 14. Direktive o e-trgovini i članak 18. Zakona o elektroničkoj trgovini. Novim pravilima se iz izuzeća od odgovornosti isključuje situaciju u kojoj internetska tržišta predstavljaju robu za prodaju kao da su prodavatelj ili barem da primatelj usluge koji je prodavatelj djeluje pod njegovom nalogu ili kontrolom.

**Uz članak 23.**

Ovim se člankom propisuje način i rokovi dostave obavijesti o pružanju usluga posredovanja Koordinatoru digitalnih usluga. Također, propisano je kako dostava obavijesti nije preduvjet za pružanje usluga.

**Uz članak 24.**

Ovim se člankom propisuje donošenje pravilnika iz članka 5. stavka 2. ovog Zakona, rok za donošenje i usvajanje od stane Vijeća Hrvatske regulatorne agencije za mrežne djelatnosti

**Uz članak 25.**

Ovim se člankom propisuje stupanje na snagu ovog Zakona osmog dana od dana objave u „Narodnim novinama“. S obzirom na direktnu primjenjivost od 17. veljače 2024. godine, osim članaka 24. stavci 2., 3. i 6., članak 33. stavci od 3. do 6., članak 37. stavak 7., članak 40. stavak 13., članak 43. i poglavlje IV. odjeljci 4., 5. i 6. koji se već primjenjuju od 16. studenoga 2022. godine.